UPDATE. Educatoarea din judeţul Timiş, a fost suspendată, joi, după ce Inspectoratul Şcolar Judeţean a fost sesizat că aceasta strigă la copii şi îi jigneşte, numindu-i "ciobani" şi "analfabeţi".

Inspectorul general al ISJ Timiş, Aura Danielescu, a declarat, joi, pentru Mediafax, că educatoarea din satul Iohanisfeld a fost suspendată după ce în presă a apărut o înregistrare audio cu aceasta în timp ce ţipă la copii sau le adresează cuvinte injurioase.

"Consiliul de Administraţie din şcoală a suspendat cadrul didactic respectiv. S-a constituit comisia de cercetare disciplinară prealabilă. Eu am vorbit personal cu mama (mama unui copil care a înregistrat educatoarea - n.r.), i-am transmis că ne pare foarte rău de acest incident, iar dacă a fost şi repetitiv cu atât mai rău. Comisia îşi va desfăşura ancheta, iar educatoarea va fi sancţionată în conformitate cu gravitatea faptei pe care a săvârşit-o”, a declarat Aura Danielescu.

Aşa cum se aude în înregistrări, educatoarea Monica Cermure, în vârstă de 41 de ani, urlă la copiii pe care îi are în grijă, îi jigneşte şi le ironizează familiile. Totul se întâmplă la grădiniţa din localitatea Iohanisfeld, la aproape 50 de kilometri de Timişoara.

Jignirile şi ironiile par a fi la ordinea zilei în clasa educatoarei Monica Cermure.

"Ai înnebunit? E de pe altă planetă. Ştiu, că e crescut în pădure. Te-a dus mami la altă casă iar? Păi şi are alt bărbat? Are doi bărbaţi mami? Ce face mama ta toată ziua? Se scarpină? De ce nu te bate? Ce face toată ziua mama ta? – (copil) Spală vase. – Toată ziua spală vase", le spune educatoarea copiilor.

De educat copiii nici nu se pune problema. În înregistrări se mai aude cum cei mici sunt jigniţi în loc să fie încurajaţi.

"Nu ai nicio idee. Că tu nu ai idei în capul ăla, tu ai tărâţe", le mai spune micuţilor Monica Cermure.

Educatoarea Monica Cermure nu doar că îi terorizează pe cei mici atunci când nu fac imediat ceea ce le cere, dar îi şi acuză pe ei pentru ieşirile sale nervoase.

Înregistrările au apărut după ce unul dintre copiii de la grupa mică, în vârstă de trei ani şi jumătate, a spus acasă că nu se mai duce la grădiniţă pentru că educatoarea ţipă la el şi îl loveşte. Pentru a verifica spusele micuţului, părinţii au cumpărat un mini-reportofon şi l-au cusut în hainele acestuia. Contactată de pressalert.ro, educatoarea Monica Cermure şi-a negat comportamentul şi a spus că aşa vorbeşte ea, mai tare, că are un volum al vocii mai ridicat.